จักรพรรดินีจู (ง่อก๊ก)

จักรพรรดินีจู (สิ้นพระชนม์ กรกฎาคมหรือสิงหาคม ค.ศ. 265) หรือ จูหฺวางโฮ่ว () เป็นที่รู้จักในพระนามทางการว่า จักรพรรดินีจิ่ง () เป็นจักรพรรดินีของรัฐง่อก๊กในยุคสามก๊กของจีน พระสวามีคือซุนฮิว (จักรพรรดิจิ่ง; 景帝 จิ่งตี้) จักรพรรดิลำดับที่ 3 ของง่อก๊ก

 พระประวัติ 
จูชื่อ (朱氏) เป็นบุตรสาวของจู จฺวี้ (朱據) และซุน หลู่-ยฺวี่ (孫魯育) ผู้เป็นพระธิดาของซุนกวนจักรพรรดิผู้ก่อตั้งรัฐง่อก๊ก(孫休朱夫人，朱據女，休姊公主所生也。) สามก๊กจี่ เล่มที่ 50. แม้ว่าจูชื่อมีฐานะเป็นหลานน้าของซุนฮิว แต่ซุนกวนก็ทรงให้จูชื่อสมรสกับซุนฮิวเมื่อประมาณปี ค.ศ. 250(赤烏末，權為休納以為妃。) สามก๊กจี่ เล่มที่ 50.

ในปี ค.ศ. 250 จู จฺวี้บิดาของจูชื่อเสียชีวิต หลังจากที่จู จฺวี้พยายามทูลโน้มน้าวซุนกวนไม่ให้ปลดราชทายาทซุนโฮ (孫和 ซุน เหอ) แต่ไม่สำเร็จ จึงถูกเนรเทศไปเมื่อซินตู (新都; อยู่ในนครหางโจว มณฑลเจ้อเจียงในปัจจุบัน) และถูกประหารชีวิตระหว่างเดินทาง หลังซุนฮิวทรงได้รับการแต่งตั้งเป็นอ๋องแห่งลองเอี๋ย (琅邪王 หลังหยาหวาง)  ในปี ค.ศ. 252 จูชื่อก็ขึ้นเป็นพระชายาของพระองค์ จูชื่อติดตามพระองค์ไปยังเขตศักดินาซึ่งเดิมตั้งอยู่ที่เมืองฮ่อหลิม (虎林 หู่หลิน; อยู่ในนครฉือโจว มฑณลอานฮุยในปัจจุบัน) แต่ต่อมาย้ายไปเมืองตันเอี๋ยง (丹陽 ตานหยาง; อยู่ในนครเซฺวียนเฉิง มณฑลอานฮุยในปัจุจุบัน)(休為琅邪王，隨居丹楊。) สามก๊กจี่ เล่มที่ 50. และท้ายที่สุดย้ายไปเมืองห้อยเข (會稽 ไคว่จี; อยู่ในนครเช่าซิง มณฑลเจ้อเจียง)

ในปี ค.ศ. 255 ซุน หลู่-ยฺวี่มารดาของจูชื่อสิ้นพระชนม์ เนื่องจากกิมก๋งจู๋ (全公主 เฉวียนกงจู่) หรือซุน หลู่ปาน (孫魯班) ผู้เป็นพระเชษฐภคินีของซุน หลู่-ยฺวี่ (เป็นป้าของจูชื่อ) ทรงยุยงผู้สำเร็จราชการแทนพระองค์ซุนจุ๋น (孫峻 ซุน จฺวิ้น) ให้เชื่อว่าซุน หลู่-ยฺวี่มีส่วนร่วมในแผนลอบสังหารตน จึงสั่งให้ประหารชีวิตซุน หลู่-ยฺวี่(五鳳中，孫儀謀殺峻，事覺被誅。全主因言朱主與儀同謀，峻枉殺朱主。) สามก๊กจี่ เล่มที่ 50. ซุนฮิวเริ่มทรงหวาดกลัวจึงส่งจูชื่อกลับไปนครหลวงเกี๋ยนเงียบ (建業 เจี้ยนเย่; ปัจจุบันคือนครหนานจิง มณฑลเจียงซู) ซึ่งถือเป็นการเสนอการหย่าร้างกับจูชื่อด้วย แต่ซุนจุ๋นปฏิเสธโดยส่งตัวจูชื่อกลับคืนซุนฮิว(休懼，遣夫人還建業，執手泣別。既至，峻遣還休。) สามก๊กจี่ เล่มที่ 50.

ในปี ค.ศ. 258 จักรพรรดิซุนเหลียง (พระอนุชาต่างมารดาของซุนฮิว) พยายามโค่นล้มซุนหลิม (孫綝 ซุน เชิน) ผู้เป็นลูกพี่ลูกน้องและผู้สืบทอดอำนาจของซุนจุ๋นแต่ไม่สำเร็จ ซุนจุ๋นจึงถอดซุนเหลียงจากตำแหน่งจักรพรรดิและตั้งซุนฮิวขึ้นครองราชย์แทน แต่ซุนฮิวยังไม่ได้ทรงแต่งตั้งจูชื่อเป็นจักรพรรดินีในทันทีแม้ว่าเหล่าข้าราชการจะทูลสนับสนุน(羣臣奏立皇后、太子，詔曰：「朕以寡德，奉承洪業，莅事日淺，恩澤未敷，加后妃之號，嗣子之位，非所急也。」有司又固請，休謙虛不許。) อรรถาธิบายจากเจียงเปี่ยวจฺว้านในสามก๊กจี่ เล่มที่ 48. พระองค์ทรงรอกระทั่งปี ค.ศ. 262 จึงแต่งตั้งจูชื่อเป็นจักรพรรดินี([永安五年八月]乙酉，立皇后朱氏。) สามก๊กจี่ เล่มที่ 48.(永安五年，立夫人為皇后。) สามก๊กจี่ เล่มที่ 50.  นอกจากนี้ซุนฮิวทรงตั้งซุนเปียน (孫 ซุน วาน) พระโอรสองค์โตเป็นรัชทายาท แม้ว่าไม่แน่ชัดว่าซุนเปียนเป็นพระโอรสที่เกิดกับจักรพรรดินีจูหรือไม่ (ไม่แน่ชัดเช่นกันว่าจักรพรรดินีจูทรงให้กำเนิดพระโอรสองค์ใด ๆ ในบรรดาพระโอรส 4 พระองค์ของซุนฮิวหรือไม่)

ในปี ค.ศ. 264 ซุนฮิวสวรรคตหลังทรงฝากฝังรัชทายาทซุนเปียนไว้กับอัครมหาเสนาบดีเอียงเหียง (濮陽興 ผูหยาง ซิง) จักรพรรดินีจูขึ้นเป็นจักรพรรดินีพันปีหลวงหรือไทเฮา (太后 ไท่โฮ่ว)(休卒，群臣尊夫人為皇太后。) สามก๊กจี่ เล่มที่ 50. เอียงเหียงและเตียวปอ (張布 จาง ปู้) ที่เป็นขุนนางคนสำคัญอีกคน เห็นตัวอย่างจากการล่มสลายของจ๊กก๊กที่เป็นรัฐพันธมิตรของง่อก๊กในปี ค.ศ. 263 จึงเห็นว่าผู้คนกำลังต้องการจักรพรรดิที่มีพระชนมายุมากกว่านี้ (ไม่ทราบว่าซุนเปียนมีพระชนมายุเท่าใดในช่วงเวลานั้น แต่เพราะซุนฮิวสวรรคตขณะพระชนมายุ 29 พรรษา จึงเป็นไปได้ว่าเวลานั้นซุนเปียนยังทรงพระเยาว์อย่างมาก) เอียงเหียงและเตียวปอฟังคำแนะนำของขุนพลบั้นเฮ็ก (萬彧 ว่าน ยฺวี่) ซึ่งสนิทกับซุนโฮ (孫皓 ซุน เฮ่า) ผู้เป็นพระโอรสของอดีตรัชทายาทซุนโฮ (孫和 ซุน เหอ) จึงต้องการจะประกาศให้ซุนโฮเป็นจักรพรรดิแทน ทั้งสองทูลความที่ปรึกษากันนี้กับจักรพรรดินีจู พระพันปีหลวง พระองค์ตรัสว่า "ข้าเป็นเพียงหญิงม่าย ข้าจะรู้อะไรเรื่องราชการสำคัญของแผ่นดิน ตราบใดที่จักรวรรดิไม่ได้รับอันตราย และจักรพรรดิยังคงได้รับความเคารพด้วยดี ข้าก็พอใจแล้ว"(左典軍萬彧昔爲烏程令，與皓相善，稱皓才識明斷，是長沙桓王之疇也，又加之好學，奉遵法度，屢言之於丞相濮陽興、左將軍張布。興、布說休妃太后朱，欲以皓爲嗣。朱曰：「我寡婦人，安知社稷之慮，苟吳國無損，宗廟有賴可矣。」於是遂迎立皓，時年二十三。) สามก๊กจี่ เล่มที่ 48.

จากนั้นเอียงเหียงและเตียวปอจึงตั้งซุนโฮขึ้นครองราชย์ แต่ในเวลาต่อมาไม่นานก็ชัดเจนว่าซุนโฮเป็นตัวเลือกที่ไม่ถูกต้อง เพราะพระองค์ทรงแสดงด้านที่โหดเหี้ยมและเชื่อเรื่องโชคลาง เอียงเหียงและเตียวปอตกเป็นเหยื่อคนแรก ๆ ของพระองค์ เพราะมีการทูลรายงานเรื่องที่เอียงเหียงและเตียวปอแสดงออกซึ่งความเสียใจที่เลือกซุนโฮขึ้นครองราชย์ ซุนโฮจึงทรงมีรับสั่งให้จับกุมและประหารชีวิตทั้งสองคน ต่อมาในปีเดียวกัน พระองค์ทรงลดตำแหน่งของจักรพรรดินีจู พระพันปีหลวง ลงมาเป็นมีตำแหน่งเป็น "จักรพรรดินีจิ่ง" (景皇后 จิ่งหฺวางโฮ่ว'''; คำว่า "จิ่ง" อ้างอิงถึงสมัญญานามของซุนฮิวคือ "จักรพรรดิจิ่ง" หรือ "จิ่งหฺวางตี้")(孫皓即位月餘，貶為景皇后。稱安定宮。) สามก๊กจี่ เล่มที่ 50. แล้วทรงตั้งเหอจี (何姬) พระมารดาของพระองค์เองขึ้นเป็นจักรพรรดินีพันปีหลวงแทน

ในปี ค.ศ. 265 ซุนโฮทรงบังคับจักรพรรดินีจู พระพันปีหลวงให้ทรงพระทำอัตวินิบาตกรรม และยังทรงมีรับสั่งให้ปลวพระชนม์พระโอรสของซุนฮิว 2 พระองค์โตคืออดีตรัชทายาทซุนเปียนและซุน กง (孫) ผู้เป็นอ๋องแห่งยีหลำ (汝南王 หรู่หนานหวาง) พิธีพระศพของจักรพรรดินีจู พระพันปีหลวงจัดอย่างเรียบ ๆ ไม่สมพระเกียรติจักรพรรดินี แม้ว่าพระศพจะได้รับการฝังเคียงข้างจักรพรรดิซุนฮิวก็ตาม(秋七月，皓逼殺景后朱氏，亡不在正殿，於苑中小屋治喪，衆知其非疾病，莫不痛切。) สามก๊กจี่ เล่มที่ 48.(甘露元年七月，見逼薨，合葬定陵。) สามก๊กจี่ เล่มที่ 50.

 ดูเพิ่ม 
 พงศาวลีง่อก๊ก#ซุนฮิว
 รายชื่อบุคคลในยุคสามก๊ก

 หมายเหตุ 

 อ้างอิง 

 บรรณานุกรม 
 ตันซิ่ว (คริสต์ศตวรรษที่ 3). สามก๊กจี่ (ซานกั๋วจื้อ).
 เผย์ ซงจือ (คริสต์ศตวรรษที่ 5). อรรถาธิบายสามก๊กจี่ (ซานกั๋วจื้อจู้'').

หมวดหมู่:บุคคลที่เกิดในคริสต์ศตวรรษที่ 3
หมวดหมู่:จักรพรรดินีแห่งง่อก๊ก
หมวดหมู่:ผู้ฆ่าตัวตายในง่อก๊ก
หมวดหมู่:ชาวจีนที่ถูกบังคับให้ฆ่าตัวตาย
หมวดหมู่:บุคคลที่ถูกประหารชีวิตโดยง่อก๊ก